Cleopatra Stratan

**Cleopatra Stratan** (* 6. oktobra 2002 w Chișinău, Moldawska) jo źowka  pěsnjarja Pavel Stratan a nejmłodša spiwarka, kótaraž jo gdy hit cysła jaden dośěgnuła. Jeje nejznaśejša pěseń *Ghiţă* jo była w Moldawskej a Rumuńskej ale teke mjazynarodnje hit.

## Kariera
Pavel Stratan jo źěłał w lěśe 2005 w Bukaresće na swójom tśeśem albumje. Jogo małka źowka jo była pśi nagraśach pśi tom a grała w studiju, mjaztym až jo jej nan swóje spiwy nagrał. Spontanje jo wóna pśi spiwje *Mama* jaden lichotnych mikrofonow wzeła a sobu spiwała. Studijowy crew jo był wót pśipadnego nagraśa zagórjony a wóni su wobzamknuli, ju hyšći dalšne spiwy spiwaś daś. Z tych nagraśow jo nastawał album *La vârsta de trei ani* (pśełožk.: W starstwje tśich lět), kótaryž w lěśe 2006 w Rumuńskej jo se wózjawjony. Plata jo awansěrowała z 150.000 pśedanymi jadnotkami k wjelikim pśełapjeńskim wuspěchu a bu z dwa raz platinom ale teke MTV Award za nejlěpšy album w Rumuńskej w lěśe 2006 wuznamjenjony. Wósebny hit jo był pśi tom spiw *Ghiţă*, kótaryž jo był w Rumuńskej za cas pěś tyźenjow na prědnem městnje chartow.

Spiw se jadna wót małkeje gólicy, kótaraž caka kuždy wjacor tužna pśed zachodom šule na jeje nejlěpšego pśijaśela. Ten pak njepśiźo, dokulaž jo wjas wopušćił a jo wudrogowany. Wón wopisujo realnosć wjele moldawiskich źiśi, pśeto chudosći dla wjele wobydlarjow kraj wopušći a we wukraju źěło namaka.

Pśez wustnu propagandu we wukraju žywjecych Rumunow a Moldawijarjow ale teke pśez YouTube se sta spiw teke mjazynarodnje znaty. Album jo se na to teke w Japańskej, Taiwanje, Pódpołdnjowej Koreji, Špańskej a Mexiku jawił. Cleopatra jo spiwała mimo rumuńskego originala hyšći engelsku a rusojsku wersiju nutś.

Jeje prědny wustup jo měł dnja 20. awgusta 2006, gdyž jo tśilětna wót jeje nana na gitarje pśewóźona pśed 400 woglědowarjami w Bukarestskem Teatrul Nottara dwěgóźinski koncert dała. W decembrje 2006 jo  južo styrilětna pśi gódownej gala w Piatra Neamț wustupiła a jo za spiwanje jadnučkego spiwa 10.000 US-dolarow dostawała. Jeje nan jo dawał pózdźej cełu sumu w telewiznej show za karitatiwne zaměry. Rownocasnje jo wón wózjawił, aby Cleopatra pó enormnem medijowem rušu tuchylu žedne wustupy wěcej cyniła.

W maju 2007 jo dostawała pśi pósćenju myta wót MTV România w Hermannstadt dwa Music Awards, ako Best New Artist a za Best Song.

W lěśe 2008 jo wobzamknuł jeje nan z Cleopatra nowy album nagraś, kótaryž jo se pó pśikłaźe prědnego pód titelom *La vârsta de cinci ani* (pśełožk: W starstwje pěś lět) jawił. Wót toś togo albuma se sta wósebnje spiw *Zunea-Zunea* hit. Dnja 13. decembra 2008 jo w Chișinău jeje małki bratš póroźił, kótaryž se jo na jeje naraźenju na mě Cezar dupił.

Kóńc 2009 jo se jeje tśeśi album jawił, na kótaremž wóna gromadu z jeje nanom rumuńske 	gódowne spiwy, tak mjenjowane colinde, spiwa.

Až do 2011 jo Cleopatra z jeje staršyma a jeje bratšom w Chișinău bydliła, stolica Moldawskeje, a jo tam do šule šła. Pótom se jo swójźba cele do Rumuńskeje pśesedliła a jo žywa něnto w Bukaresće. 

## Rekordy
Na jeje prědnem albumje wózjawjony spiw *Ghiţă* jo był w lěśe 2006 za cas pěś tyźenjow na prědnem městnje rumuńskich chart, na casowem dypku gdyž Cleopatra jo była akle styri lěta stara. Pó Guinesowych knigłach rekordow jo wóna toś nejmłodša spiwarka, kótaraž jo gdy hit cysła jaden w kraju dośěgnuła. Rekord jo zastawała pśed njej francojski źiśecy star Jordy a pśed tom Shirley Temple.

Cleopatra jo teke ako dotychměst nejmłodša muzikarka MTV Award dostała (2006 Best New Album w Rumuńskej, 2007 Best Song a Best New Artist) a płaśi ako nejmłodša spiwarka, kótaraž jo   dwěgóźinski koncert wobstała.

## Alby

* La vârsta de 3 ani (2006)
* La vârsta de 5 ani (2008)
* Colinde Magice (2009)

## Nožki